Id-Deċiżjoni tal-Kummissjoni
ta’ l-1 ta’ Ġunju 1993
li tippreskrivi derogi mill-kondizzjonijiet ta’ l-approvazzjoni tal-postijiet ta’ l-ispezzjoni fuq il-fruntiera li jinsabu fil-portijiet fejn il-ħut jiġi żbarkat
(93/352/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 90/675/KEE ta’ l-10 ta’ Diċembru 1990 li tippreskrivi l-prinċipji li jirregolaw l-organizzazzjonijiet ta’ l-ispezzjonijiet veterinarji fuq il-prodotti li jidħlu fil-Komunità minn pajjiżi terzi [1], kif l-aħħar emendata bid-Direttiva 92/118/KEE [2], u partikolarment l-Artikolu 18 paragrafu 4 tagħha,
Billi l-postijiet ta’ l-ispezzjoni tal-fruntiera jridu jaderixxu mal-ħtiġijiet ġenerali stipulati fid-Direttiva 90/675/KEE; billi kondizzjonijiet supplimentari u meħtieġa kienu preskritti mid-Deċiżjoni tal-Kummissjoni 92/525/KEE [3] sabiex jippermettu l-approvazzjoni ta’ dawn il-postijiet;
Billi, rigward l-iżbark tal-ħut fil-portijiet, hemm bżonn tkun ikkunsidrata d-deroga fuq ċerti dispożizzjonijiet rigward il-postijiet ta’ l-ispezzjoni tal-fruntiera u l-istaff responsabbli mill-organizzazzjoni tal-kontrolli;
Billi, f’dan il-kuntest, huwa xieraq li jkunu kkunsidrati l-kondizzjonijiet ta’ saħħa għall-produzzjoni u t-tpoġġija fuq is-suq tal-prodotti tal-ħut stipulati fid-Direttiva tal-Kunsill 91/493/KEE [4] għall-kondizzjonijiet ta’ l-approvazzjoni tal-postijiet ta’ l-ispezzjoni tal-fruntiera li jinsabu fil-portijiet u fejn il-ħut huwa żbarkat;
Billi l-awtoritajiet kompetenti ta’ l-Istati Membri għandhom ikollhom il-possibbiltà li jinnominaw aġenti uffiċjali, responsabbli mill-kontroll tal-ħut, li jrid ikollhom l-abbiltajiet meħtieġa għal dan it-tip ta’ kontroll;
Billi l-miżuri li hemm ipprovduti minn din id-Deċizjoni huma skond l-opinjoni tal-Kumitat Permanenti Veterinarju,
ADOTTAT DIN ID-DEĊIŻJONI:
Artikolu 1
L-awtorità kompetenti ta’ Stat Membru għandha tinnomina aġent uffiċjali, li hu mħarreġ speċifikament, biex ikun responsabbli biex iwettaq spezzjonijiet fuq il-ħut fil-postijiet ta’ l-ispezzjoni tal-fruntiera li jinsabu fil-portijiet fejn il-ħut huwa żbarkat. L-awtorità kompetenti għandha tinforma lill-Istati Membri l-oħra u lill-Kummissjoni.
Artikolu 2
B’deroga mill-punt 2 ta’ l-Anness tad-Deċiżjoni 92/525/KEE, il-ħatt u l-iżbark tal-ħut għandu jitwettaq skond il-Kapitolu II, punt 2 ta’ l-Anness tad-Direttiva 91/493/KEE.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fl-1 ta’ Ġunju 1993.